กนง.ปรับขึ้นจีดีพีปีนี้และปีหน้าโต 3.8%
กนง.ประกาศคงดอกเบี้ยไว้ที่ 1.5% เพื่อให้เอื้อต่อการเติบโตทางเศรษฐกิจ หลังเงินเฟ้อเพิ่มขึ้นช้ากว่าที่คาด แต่ประเมินการเติบโตปีนี้จาก 3.5% เป็น 3.8% และปีหน้าจาก 3.7% เป็น 3.8%
27 ก.ย. 2560

กนง.ประกาศคงดอกเบี้ยไว้ที่ 1.5% เพื่อให้เอื้อต่อการเติบโตทางเศรษฐกิจ หลังเงินเฟ้อเพิ่มขึ้นช้ากว่าที่คาด แต่ประเมินการเติบโตปีนี้จาก 3.5% เป็น 3.8% และปีหน้าจาก 3.7% เป็น 3.8%  นายจาตุรงค์ จันทรังษ์ เลขานุการ คณะกรรมการนโยบายการเงิน (กนง.) เปิดเผยว่า ที่ประชุมคณะกรรมการนโยบายการเงิน (กนง.) ในวันนี้ (27 ก.ย.) มีมติคงอัตราดอกเบี้ยนโยบายไว้ที่ 1.50 % โดยเนื่องจากเห็นว่าภาวะการเงินโดยรวมอยู่ในระดับผ่อนคลาย และเอื้อต่อการขยายตัวของเศรษฐกิจ สภาพคล่องในระบบการเงินอยู่ในระดับสูง อัตราผลตอบแทนพันธบัตรรัฐบาลและอัตราดอกเบี้ยที่แท้จริงอยู่ในระดับต่ำ มีผลให้ภาคธุรกิจสามารถระดมทุนผ่านสถาบันการเงินและตลาดทุนได้เพิ่มขึ้น ขณะที่ อัตราเงินเฟ้อยังเพิ่มขึ้นได้ช้ากว่าที่ประเมินไว้ ตามราคาอาหารสดที่เพิ่มขึ้นได้ช้าอย่างไรก็ดี ที่ประชุมกนง.ได้ปรับคาดการณ์การเติบโตทางเศรษฐกิจ (จีดีพี) ขึ้น โดยปีนี้คาดว่าจะโตที่ 3.8% สูงขึ้นจาก 3.5% จากที่เคยคาดไว้เดิมเมื่อเดือนมิ.ย.ที่ผ่านมา และปรับจีดีพีปีหน้าขึ้นเป็น 3.8% จากเดิมคาดไว้ 3.7% จากการส่งออกของสินค้าและการท่องเที่ยวที่ขยายตัวได้ดี สอดคล้องกับการฟื้นตัวของเศรษฐกิจโลก โดยคาดว่าส่งออกจะโตเป็น 8% จาก 5% แม้เงินบาทจะแข็งค่าเมื่อเทียบดอลลาร์ จำนวนนักท่องเที่ยวต่างชาติจะเพิ่มขึ้นเป็น 35.6 ล้านคน จาก 34.9 ล้านคน บวกกับการบริโภคภาคเอกชนน่าจะขยายตัวดีขึ้นเป็น 3.3% จาก 3.1%“ปัจจัยสำคัญรัฐที่กนง.ปรับคาดการณ์จีดีพีปีนี้และปีหน้าขึ้น เพราะการส่งออกเติบโตและท่องเที่ยวโตได้ดี นอกจากนี้ยังเป็นครั้งแรกที่กนง.ประเมินว่าเศรษฐกิจมีแนวโน้มการเติบโตที่สมดุลมากขึ้น เพราะปัจจัยที่อาจเป็นความเสี่ยงในระยะสั้น เช่น ผลกระทบแรงงานต่างด้าว ความไม่แน่นอนของนโยบายเศรษฐกิจและการค้าของสหรัฐ ความเสี่ยงด้านภูมิรัฐศาสตร์ในคาบสมุทรเกลาหลี เลื่อนออกไปอีก”  นายจาตุรงค์กล่าวทั้งนี้ กนง.มีมติคงดอกเบี้ยมานานนับตั้งแต่เดือนเม.ย.ปี 2558 โดยในการประชุมครั้งนี้กนง.ยังประเมินว่า ธนาคารกลางสหรัฐ (เฟด) น่าจะขึ้นอัตราดอกเบี้ยอีก 1 ครั้งในปีนี้ แต่การดำเนินนโยบายการเงินหรือการพิจารณาปรับดอกเบี้ยของไทยไม่มีความจำเป็นต้องเปลี่ยนแปลงตามเฟด จะยึดการเติบโตและเงินเฟ้อในประเทศเป็นหลัก